ইনসিডেন্ট অ্যাট হক'স হিল

ইনসিডেন্ট অ্যাট হক'স হিল হলো প্রকৃতিবিদ ও লেখক অ্যালান ডব্লিউ. একার্টের লেখা একটি শিশুতোষ বই, যা ১৯৭১ সালে প্রকাশিত হয়। এটি একটি ঐতিহাসিক উপন্যাস, যা কথিত একটি সত্য ঘটনার উপর ভিত্তি করে রচিত। উপন্যাসটির মূল কাহিনী এক ছয় বছর বয়সী বালককে কেন্দ্র করে আবর্তিত হয়েছে, যে কানাডার প্রেইরি অঞ্চলে হারিয়ে যায় এবং একটি মা ব্যাজারের সাহায্যে দুই মাস ধরে প্রতিকূল পরিস্থিতিতে বেঁচে থাকে। ইনসিডেন্ট অ্যাট হক'স হিল শিশু সাহিত্য ক্যাটেগরিতে একটি পুরস্কার (নিউবেরি) পেলেও, এটি মূলত প্রাপ্তবয়স্কদের উপন্যাস হিসেবে প্রকাশিত হয়েছিল। বইটি রিডার্স ডাইজেস্ট-এর একটি নির্বাচিত সাহিত্য ছিল এবং এটি আমেরিকান লাইব্রেরি অ্যাসোসিয়েশন নোটেবল বই হিসেবেও স্বীকৃতি লাভ করে।

কাহিনী
ইনসিডেন্ট অ্যাট হক'স হিল উপন্যাসের কাহিনী শুরু হয় ১৮৭০ সালে উইলিয়াম এবং এস্থার ম্যাকডোনাল্ড দম্পতির হক'স হিল খামারে। যা ছিল কানাডার প্রেইরি অঞ্চলে (উইনিপেগ, ম্যানিটোবা থেকে প্রায় বিশ মাইল উত্তরে)। ম্যাকডোনাল্ড দম্পতির চার সন্তান ছিল। তাদের মধ্যে ছয় বছর বয়সী কনিষ্ঠ পুত্র বেন পরিবারের জন্য "সবচেয়ে বড় সমস্যা" হিসেবে বিবেচিত হতো। বেন অত্যন্ত বুদ্ধিমান হলেও বেশিরভাগ মানুষের সামনে বোবা (কথা বলতে পারে না) হয়ে থাকে। সে তার বড় ভাই জন এবং মা এস্থারকে বিশেষভাবে ভালোবাসে। বেশিরভাগ সময় সে মানুষের তুলনায় খামারের বন্য প্রাণীদের সঙ্গে থাকতেই বেশি স্বচ্ছন্দ বোধ করে। ম্যাকডোনাল্ডদের নতুন প্রতিবেশী হলো জর্জ বার্টন, যে একজন চোর ও উৎপীড়ক এবং সর্বদা তার হিংস্র কুকুর লোবোকে সঙ্গে রাখে। সেই এলাকায় একটি বিশাল গর্ভবতী মা ব্যাজার তার শাবক জন্ম দেওয়ার আগে একটি পাথরের দেয়ালে সুড়ঙ্গ এবং গর্ত (ডেরা) তৈরি করে।

একদিন বেন একটি প্রেইরি চিকেনের পিছু নিতে গিয়ে বাড়ি থেকে অনেক দূরে হারিয়ে যায়। সে একটি পাথুরে এলাকায় আশ্রয় নেয়, যেখানে তার মা ব্যাজারটির সঙ্গে দেখা হয়। বার্টনের পাতা একটি ফাঁদে আহত হওয়ার পর ব্যাজারটি সেখানে লুকিয়ে ছিল। ফাঁদে বন্দি থাকাকালে খাবারের অভাবে তার শাবকরা মারা গিয়েছিল। ব্যাজারটি তখন বেনকে খাবার এনে দিতে শুরু করে এবং বেনও ব্যাজারের চলাফেরা ও শব্দ অনুকরণ করতে শুরু করে। সে দিনের বেলায় ঘুমাত এবং রাতের বেলায় ব্যাজারের সঙ্গে শিকারে যেত। এক রাতে যখন কুকুর লোবো ব্যাজারটিকে আক্রমণ করে, বেন কুকুরটিকে কামড়ে তার দিকে মনোযোগ সরিয়ে দেয় এবং ব্যাজারটি লোবোকে মেরে ফেলে। ব্যাজারটি বেনকে খাওয়ানোর চেষ্টা করলেও, অনাহারে বেন ক্রমশ দুর্বল হতে থাকে।

প্রায় দুই মাস ধরে সবাই বেনকে খুঁজতে থাকে। তার পরিবার ছাড়া বাকি সবাই ধরে নেয় যে ছেলেটি সম্ভবত কাছাকাছি রেড রিভারে ডুবে গেছে। কিন্তু বেনের বাবা প্রতিজ্ঞা করেন যে, তিনি খোঁজা বন্ধ করবেন না এবং সেই অনুযায়ী পুরো পরিবার প্রতিদিন ছেলেকে খুঁজতে থাকে। অবশেষে জন পাথরের মাঝে বেনকে খুঁজে পায়; সে যখন বেনের দিকে হাত বাড়ায়, বেন তখন বন্য পশুর মতো গর্জন করে ও কামড় দিতে চেষ্টা করে। জন কোনোমতে বেনকে বশে এনে বাড়ি নিয়ে আসে।

মা ব্যাজারটিও তাদের পিছু নেয় এবং শেষ পর্যন্ত পরিবারের সদস্যরা অনিচ্ছাসত্ত্বেও তাকে বেনের রক্ষক হিসেবে মেনে নেয়। বেন তার অভিজ্ঞতাগুলো নিয়ে কথা বলা শুরু করলে মানুষের সঙ্গে আরও স্বচ্ছন্দ বোধ করতে শুরু করে। এমনকি সে স্কুলে যাওয়ার জন্যও আগ্রহ দেখায়। কিন্তু যখন বার্টন তাদের বাড়িতে আসে, সে পরিবারের পোষা ব্যাজারটিকে দেখতে পায়। সে ইচ্ছাকৃতভাবে ব্যাজারটিকে গুলি করে মারাত্মকভাবে আহত করে। ব্যাজারকে কেন্দ্র করে বেনের বাবা এবং জর্জ বার্টনের মধ্যে কথা কাটাকাটি হয় এবং তা শেষ পর্যন্ত বেন ও তার বাবাকে এক করে দেয়। স্থানীয় শ্বেতাঙ্গরা বেনের এই দুঃসাহসিক অভিযানকে ঈশ্বরের হারিয়ে যাওয়া মানুষদের প্রতি যত্নের একটি দৃষ্টান্ত হিসেবে এবং স্থানীয় ফার্স্ট নেশনস (আদিবাসী) মানুষেরা তাদের নেতার জন্য সম্মান বয়ে আনার গল্প হিসেবে ঘটনাটিকে ব্যাখ্যা করে।

বিতর্ক
ইনসিডেন্ট অ্যাট হক'স হিল বইটির প্রতিটি সংস্করণে লেখকের পক্ষ থেকে একটি নোট যুক্ত করা আছে। যেখানে বলা হয়েছে:গল্পটি সেই সময় ও সেই স্থানে প্রকৃতপক্ষেই ঘটা একটি বাস্তব ঘটনার সামান্য কল্পকাহিনী মিশ্রিত সংস্করণ।তবে একার্ট এই ঘটনাটির সপক্ষে কোনো নথি বা প্রমাণ সরবরাহ করেননি।

অধ্যাপক কেনথ কিড, যিনি বন্য পরিবেশে বেড়ে ওঠা শিশুদের গল্প নিয়ে গবেষণা করেছেন, তিনি মনে করেন একার্ট সম্ভবত স্থানীয় কিংবদন্তি বা লোককাহিনীর ওপর ভিত্তি করে বইটি লিখেছেন। তার নিবন্ধ, "লিভ ইট টু ব্যাজার: অ্যালাম ডব্লিউ একার্ট'স ইনসিডেন্ট অ্যাট হক'স হিল"-এ কিড লেখকের নোট প্রসঙ্গে বলেন,
গল্পের পেছনের ঘটনা সম্পর্কে আমি আর কোনো তথ্য খুঁজে পাইনি।

ম্যানিটোবা হিস্টোরিক্যাল সোসাইটির পত্রিকা ম্যানিটোবা পেজেন্ট ১৯৬০ সালে "দ্য বয় হু লিভড ইন এ ব্যাজার হোল" শিরোনামে একটি নিবন্ধ প্রকাশ করে। নিবন্ধটিতে ১৮৭৩ সালে রিপোর্ট করা এক হারিয়ে যাওয়া ছেলের ঘটনার পর্যাপ্ত বিবরণ রয়েছে, যাকে ১০ দিন পর একটি ব্যাজারের গর্তে জীবিত অবস্থায় খুঁজে পাওয়া গিয়েছিল। মনে করা হয়, এটিই একার্টের গল্পের ভিত্তি হতে পারে।

একার্ট "কল্পকাহিনী মিশ্রিত" শব্দের আগে যে "সামান্য" শব্দটি ব্যবহার করেছেন, তা উপন্যাসের ঐতিহাসিক সত্যতা নিয়ে বিতর্কের জন্ম দিতে পারে।

সমালোচনা এবং সম্মাননা
ইনসিডেন্ট অ্যাট হক'স হিল বইটি ১৯৭২ সালে একটি নিউবেরি অনার বই হিসেবে স্বীকৃতি লাভ করে। এটি নিম্নলিখিত অন্যান্য পুরস্কার ও সম্মাননাও অর্জন করে:

 জর্জ সি. স্টোন সেন্টার ফর চিলড্রেনস বুকস থেকে "রিকগনিশন অফ মেরিট"
 অস্ট্রিয়ান জুভেনাইল বুক অফ দ্য ইয়ার অ্যাওয়ার্ড
 এটি এএলএ নোটেবল বুক হিসেবেও নির্বাচিত হয়েছিল।

তবে, কার্কাস রিভিউস বইটি সম্পর্কে ইতিবাচক সমালোচনা করেনি। তারা বইটিকে "বাড়াবাড়ি এবং অদ্ভুতভাবে পুরোনো ধাঁচের গল্প..." বলে মন্তব্য করেছিল।

সংস্করণ এবং পরিবর্তন

ইনসিডেন্ট অ্যাট হক'স হিল প্রাথমিকভাবে একটি প্রাপ্তবয়স্কদের উপন্যাস হিসেবে প্রকাশিত হয়েছিল এবং এটি রিডার্স ডাইজেস্ট কনডেন্সড বুক হিসেবে নির্বাচিত হয়েছিল। জন শোয়েনহেরের আঁকা চিত্রগুলি মূল প্রাপ্তবয়স্ক সংস্করণ এবং পরবর্তীকালে প্রকাশিত শিশুতোষ সংস্করণ-উভয় ক্ষেত্রেই ব্যবহার করা হয়েছে, যদিও সময়ের সাথে সাথে প্রচ্ছদ পরিবর্তিত হয়েছে।

ডিজনি এই উপন্যাসটির ওপর ভিত্তি করে একটি টেলিভিশন চলচ্চিত্র নির্মাণ করে। চলচ্চিত্রটির নাম ছিল দ্য বয় হু টকড টু ব্যাজার্স এবং এটি ১৯৭৫ সালে দ্য ওয়ান্ডারফুল ওয়ার্ল্ড অফ ডিজনি অনুষ্ঠানে প্রচারিত হয়েছিল। বইটি ততদিনে একটি শিশুতোষ উপন্যাস হিসেবে পরিচিত হওয়ায়, পরবর্তিতে ডিজনি এই চলচ্চিত্রটি বিভিন্ন বিদ্যালয়ের কাছে বইটি ইনসিডেন্ট অ্যাট হক'স হিল শিরোনামেই বিক্রি করেছিল।

তথ্যসূত্র

বহিঃসংযোগ
 ইনসিডেন্ট অ্যাট হক'স হিলের অঙ্কনসমূহ

বিষয়শ্রেণী:লিটল, ব্রাউন অ্যান্ড কোম্পানির বই
বিষয়শ্রেণী:মার্কিন শিশুতোষ উপন্যাস
বিষয়শ্রেণী:মার্কিন ঐতিহাসিক উপন্যাস
বিষয়শ্রেণী:শিশুতোষ ঐতিহাসিক উপন্যাস